AEONTS สวิงแรง! ลากขึ้น 274 บาท ก่อนกระหน่ำขาย ฉุดหุ้นร่วง 20%
AEONTS สวิงแรง! ลากขึ้น 274 บาท ก่อนกระหน่ำขาย ฉุดหุ้นร่วง 20%
28 ธ.ค. 2563

ผู้สื่อข่าวรายงาน บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ปิดตลาดวันนี้(28 ธ.ค.63 ) ที่ระดับ 200.00 บาท ลบ 50.00 บาท หรือ 20%  ด้วยมูลค่าซื้อขาย 4.29 พันล้านบาท คาดขายทำกำไรหลังราคาเกินพื้นฐานหลังทะยานแรงต่อเนื่องโดยในระหว่างวันราคาปรับตัวสูงสุดที่ระดับ 274.00 บาท และลงไปทดสอบระดับต่ำสุดของวันที่ระดับ 198.50 บาท คิดเป็นการเปลี่ยนแปลงของราคาสูงสุดถึงราคาต่ำสุดที่ 27.55%

บล.เมย์แบงก์ กิมเอ็ง ระบุในบทวิเคราะห์ว่า คาดว่า AEONTS จะให้ความสำคัญกับการติดตามหนี้และการลดต้นทุนเพื่อชดเชยแนวโน้มรายได้ในระยะสั้นที่อ่อนแอ ปรับอัตราส่วนลดเพื่อสะท้อนให้เห็นถึงความสำเร็จที่ชัดเจนของการทดสอบวัคซีนซึ่งอาจเร่งให้เศรษฐกิจกลับมาเปิดอีกครั้ง คงคำแนะนำ ซื้อ และปรับเพิ่มราคาเป้าหมายเป็น 200 บาท (P/BV ปี 64 ที่ 2.7 เท่า, ROE 19.5%) จาก 155 บาทหลังจาก roll over ไปปี 64 ความเสี่ยงที่สำคัญคือการเสื่อมคุณภาพของสินทรัพย์และการเติบโตของสินเชื่อช้ากว่าที่คาดไว้
คาดว่า AEONTS จะรายงานผลประกอบการไตรมาส 3/2563 (ก.ย. – พ.ย. ) ที่ 909 ล้านบาท ลดลง 8% เทียบช่วงเดียวกันของปีก่อน และ 6% เทียบไตรมาสก่อนหน้าเนื่องจากผลกระทบทั้งไตรมาสของอัตราดอกเบี้ยที่ลดลง คาดสินเชื่อลดลง 1%เทียบไตรมาสก่อนหน้าเนื่องจากบริษัทยังคงระมัดระวังการปล่อยสินเชื่อส่วนบุคคล NIM จะลดลง 140bpsเทียบไตรมาสก่อนหน้าเป็น 17.7%
เนื่องจากผลกระทบอัตราดอกเบี้ยเรียกเก็บที่ลดลงซึ่งจะทำให้รายได้ดอกเบี้ยสุทธิลดลง 16% เทียบช่วงเดียวกันของปีก่อน ส่วน Non-NII คาดว่าจะเติบโต 5% เทียบช่วงเดียวกันของปีก่อน และ 43%เทียบไตรมาสก่อนหน้าจากหนี้เสียได้รับคืนที่ดีขึ้นและกำไรจากการขาย NPL
เชื่อว่าการกันสำรองค่าเผื่อหนี้สงสัยจะสูญ (LLR) ของ AEONTS มีมากเกินพอเนื่องจากคุณภาพของสินทรัพย์ดีกว่าที่คาดไว้มาก คาดว่าต้นทุนสินเชื่อคงที่ 7.1% ในไตรมาส3/25633 และมีโอกาสที่จะกลับรายการบางส่วนของ LLR เนื่องจาก สัดส่วน LLR ต่อเงินให้กู้ยืมยังคงอยู่ในระดับสูงที่ 13.6% ในไตรมาส2/2563 ผู้บริหารให้ความสำคัญกับการควบคุมต้นทุนเพื่อชดเชยรายได้ที่อ่อนแอในระยะสั้น เราคาดว่า OPEX จะลดลง 11% เทียบช่วงเดียวกันของปีก่อน เนื่องจากค่าใช้จ่ายด้านพนักงานและการตลาดที่ลดลง AEONTS ลดจำนวนพนักงานลง 5% ในครึ่งปีแรก 63
AEONTS ให้ความสำคัญกับการพัฒนาความยั่งยืน ตลอดจนความรับผิดชอบทางศีลธรรมและสังคม โดยเน้นการกำกับดูแลกิจการที่ดี บริษัทได้มอบผลกำไรบางส่วนจากการดำเนินงานเพื่อสนับสนุนกิจกรรมต่างๆ (เช่น ทุนการศึกษาของอิออน การดูแลรักษาป่าและการแจกจ่ายสิ่งของที่จำเป็นให้กับผู้ประสบภัยพิบัติ) ซึ่งเป็นประโยชน์ต่อสังคมผ่านมูลนิธิอิออนประเทศไทย